SAL deel mee hy sal onmiddellik 'n strategiese vennoot soek - Solidariteit WêreldSolidariteit Wêreld
Dinsdag, Julie 10th, 2018
Die SAL se groep- uitvoerende hoof, Vuyana Jarana, het ʼn skriftelike onderneming aan Solidariteit gegee om onmiddellik met ʼn proses te begin om ʼn strategiese vennoot te bekom. Dit volg nadat Solidariteit vroeër vanjaar sy planne bekendgemaak het om ʼn proses te begin om die redery onder besigheidsredding te plaas ter wille van belastingbetalers reg oor Suid-Afrika.
Dié standpunt is in skrille kontras met die SAL se vorige houding dat die lugredery eers omgedraai moet word voordat ʼn strategiese vennoot gekry kan word.
“In die lig van die SAL se skrywe waarin omvattende ondernemings gegee word, het Solidariteit besluit om sy aansoek om die SAL onder besigheidsredding te plaas, voorlopig op te skort. Dit is moeilik om onmiddellik voort te gaan met litigasie as die teenparty op skrif aan die meeste van ons eise toegegee het,” het Dirk Hermann, bestuurshoof van Solidariteit, gesê.
Dié skriftelike onderneming volg ná gesprekke tussen Solidariteit en die SAL oor die vakbond se aansoek vir besigheidsredding.
In die skrywe bevestig Jarana dat die Suid-Afrikaanse regering aangekondig het dat daar deelname van die privaat sektor in die SAL se eienaarskapstruktuur moet wees. Jarana skryf voorts dat die aandeelhouer, die SAL-direksie en die bestuur daartoe ingestem het om, in die lig van die druk om die SAL te befonds, onmiddellik tot die proses oor te gaan.
Die SAL het ook onderneem om op ’n gestruktureerde wyse met Solidariteit oor die projekplan om ’n strategiese vennoot te kry, te skakel.
Die SAL het aan Solidariteit bevestig dat dit wenslik is dat die verdere kapitalisering van die SAL hoofsaaklik deur ʼn strategiese vennoot gedoen moet word. Die omvang daarvan is egter nog nie gefinaliseer nie.
Volgens Hermann is Solidariteit se aansoek om besigheidsredding gefinaliseer en gereed om beteken te word. Dit is ʼn omvattende aansoek van meer as ʼn duisend bladsye. Voorste Suid-Afrikaanse en internasionale lugvaartkenners, soos Barry Parsons, Guy Leitch, Nico Bezuidenhout en Monwabisi Kalawe, is deel van Solidariteit se span. Besigheidsreddingspraktisyns wat reeds bevestig het dat hulle beskikbaar is, is ook deel van die aansoek.
Die span was veral daarby betrokke om ’n alternatiewe omdraaistrategie vir die SAL as deel van die aansoek te ontwikkel. Die strategie sluit vergelykende studies met buitelandse lugrederye, wat in soortgelyke omstandighede is, in.
“Ons is nie naïef nie – die SAL se skriftelike ondernemings is voldoende om die aansoek op te skort. Ons is egter baie skepties daaroor of die ondernemings uitgevoer gaan word. Ons het vertroue in mnr. Jarana se goeie bedoelings en gee hom vir die huidige die voordeel van die twyfel. Ons het egter minder vertroue in die aandeelhouer se politieke wil om radikale besluite oor die privaat eienaarskap van die SAL te neem.
Solidariteit skort die aansoek dus tydelik op. Ons sal egter as waghond bly optree. Indien dit blyk dat die SAL nie sy ondernemings gestand doen nie, of as die situasie versleg, gaan ons onmiddellik voort met die aansoek om besigheidsredding. Ons het die valbyl dus gelig, maar dit is steeds daar. Ons stukke vir die aansoek is gereed vir betekening,” het Hermann opnuut bevestig.
Die SAL het verder onderneem om net die beste vaardighede en kennis te bekom. ʼn Onderneming is ook gegee dat alle bewerings van onbehoorlike optrede op ʼn versnelde basis ondersoek sal word.